**Predšolski otrok in koronavirus – KAJ JE TO? ZAKAJ?**

Socialna izolacija – Kaj je to? Zakaj ne smem k prijatelju? Ali je vrtec res zaprt? Na igrišču ni nikogar, zakaj ne smem tja?

Otroci nam postavljajo različna vprašanja, na nekatera znamo odgovoriti, morda na nekatera ne. Vprašanja tudi pogosto ponavljajo. Prav je, da jim odgovarjamo in tudi s tem ustvarjamo varno okolje. A včasih nam ne gre najbolje.

Nekaj predlogov:

* Kaj ti meniš, zakaj je tako?
* Slišim, da bi rad šel na igrišče, pa ne moreš. Veš zakaj?
* Vidim, da si jezen (žalosten, zaskrbljen). Kaj natančno te skrbi (žalosti, jezi…)?
* Te zanima, zakaj je tako? Lahko ti narišem, povem pravljico…
* Napišite vprašanje na velik list in skupaj iščite odgovore (delo v obliki plakatov z miselnimi vzorci, večina otrok to pozna iz vrtca; uporabite sličice iz revij, naslove iz časopisov, otrok naj svoje razmišljanje nariše sam, vi pa ga zapišite).
* Uporabimo tudi »klic v sili« in po telefonu ali video klicu pokličemo nekoga, ki bi nam znal odgovoriti. Če je teh klicev več, bomo zabavali tudi svoje prijatelje in sorodnike in si malo odpočili.
* Vedno lahko skupaj iščemo odgovore tudi na svetovanem spletu, odsvetujem pa, da je to edina možnost.
* In še eno, povzemam po **Dr. Laura Markham,** psihologinji iz ZDA (omenila sem jo že v prvem prispevku), ki svetuje, da mu lahko rečemo: "To je dobro vprašanje. Nisem prepričan/-a, da poznam odgovor in ga bom poiskal/-a." Odgovor poiščemo sami in tako pridobimo čas, da ga zanj oblikujemo zanj primerno in na pomirjujoč način.

Morda pa vam bo v pomoč tudi risanka Zakaj ne smem v vrtec, povezava: <https://www.youtube.com/watch?v=FgraGiFk6as&t=22s>

Ostanite zdravi in na varnem!

Sonja Bobek Simončič, svetovana delavka